หมานคร

หมานคร () เป็นภาพยนตร์ไทยแนวตลกโรแมนติกฉายเมื่อ พ.ศ. 2547 กำกับ และเขียนบทภาพยนตร์โดย วิศิษฏ์ ศาสนเที่ยง ดัดแปลงจากนิยายขนาดสั้นชื่อเดียวกันของคอยนุช (ศิริพรรณ เตชจินดาวงศ์) แสดงนำโดย มหาสมุทร บุณยรักษ์ และแสงทอง เกตุอู่ทอง ภาพยนตร์เล่าเรื่องราวของ ป๊อด ชายหนุ่มจากชนบทผู้ไร้เป้าหมายในชีวิต เขาเข้ามาทำงานในกรุงเทพฯ แล้วตกหลุมรัก จิน หญิงสาวผู้มีชีวิตอยู่เพื่อความฝันของเธอ 

 โครงเรื่อง 
หมานคร เล่าเรื่องของ ป๊อด หนุ่มบ้านนอกที่เข้ากรุงมาพร้อมกับคำทักของยายว่า "เข้ามาทำงานในกรุงเทพฯ ระวังจะมีหางงอกออกมาจากก้น" เขาได้ทำงานเป็นพนักงานในโรงงานปลากระป๋อง แต่ก็ต้องลาออกเพราะไม่อยากตัดนิ้วตัวเองใส่กระป๋องอีกหน จากนั้น เขาสมัครเป็นพนักงานรักษาความปลอดภัย เขาหลงรัก "จิน" พนักงานทำความสะอาดซึ่งหมกมุ่นกับการทำความสะอาดและจัดระเบียบสิ่งของ เธอเข้ามาทำงานในกรุงเทพเพราะเชื่อว่าจะทำให้ตนเองอ่านหนังสือปกขาวเล่มหนึ่งที่ตกลงมาจากฟ้าออก นอกจากนั้น ป๊อดยังได้ไปเกี่ยวข้องกับตัวละครอื่น ๆ เช่น มอเตอร์ไซค์ผีที่ตายเพราะฝนหมวกกันน็อค ตุ๊กตาหมีพูดได้กับเด็กหญิงผู้แก่แดด และอีกหลายต่อหลายคน รวมทั้ง "ปีเตอร์" ฝรั่งนักประท้วงผู้ที่จินหลงใหล

นักแสดง
 มหาสมุทร บุณยรักษ์ เป็น ป๊อด
 แสงทอง เกตุอู่ทอง เป็น จิน
 สวัสดิ์วงศ์ ปาลกะวงศ์ ณ อยุธยา เป็น ยอด
 ณัฎฐา วัฒนะไพบูลย์ เป็น คง
 เรือนคำ แสนอินทร์ เป็น ยายของป๊อด
 ภคภัทร บุญสมธรรม เป็น ติ๊ก
 ภัทรียา สนิทธิเวทย์ เป็น แหม่ม
 พาชื่น มาไลยพันธ์ เป็น หมวย
 ชัค สตีเฟนส์ เป็น ปีเตอร์
 เจอราร์ด ฟูเกต์ เป็น ครูภาษาอังกฤษ
 เป็นเอก รัตนเรือง เป็น ผู้บรรยาย

 รูปแบบการดำเนินเรื่อง 
หนังมีเนื้อหาซึ่งเสียดสีวิถึชีวิตของผู้คนในกรุงเทพฯ และมีสาระสำคัญเกี่ยวกับความรักว่าเป็นสิ่งสำคัญสำหรับชีวิตของคนทุกคน เป็นเนื้อหาซึ่งคนดูเข้าถึงได้ง่ายกว่าหนังเรื่องที่แล้วของวิศิษฏ์ซึ่งเป็นผลงานชิ้นแรกที่เขากำกับด้วย นั่นคือ "ฟ้าทะลายโจร"

หนังถ่ายภาพโดยใช้เลนส์ไวด์และมีการปรับแต่งสีสันให้ฉูดฉาดจัดจ้านเกินจริง ซึ่งเป็นลักษณะอย่างเดียวกับ ฟ้าทะลายโจร และนำเสนอเนื้อหาออกมาเป็นภาพในลักษณะเหนือจริง เช่น ฝนที่ตกลงมาเป็นหมวกกันน็อกทั่วทั้งฟ้า ภูเขาพลาสติกซึ่งสูงเทียมตึกระฟ้า ผู้คนที่เบียดกันบนรถมาจนได้เสียกันจริง ๆ เป็นต้น

สำหรับการแสดงซึ่งดูแข็งนั้น วิศิษฏ์อ้างอิงจากภาพยนตร์ซึ่งกำกับโดยอากิ เคาริสมากิ ผู้กำกับภาพยนตร์ชื่อดังชาวฟินแลนด์ เช่น Drifiting Cloud, The Man Without the Past เป็นต้น เอกลักษณ์เฉพาะของหนังคือ นักแสดงจะแสดงกันโดยมีสีหน้าแข็งกระด้าง ท่าทางนิ่ง ๆ นอกจากนั้น หนังยังมักเล่าเรื่องเกี่ยวกับคนตัวเล็ก ๆ ในสังคม ซึ่งส่งอิทธิพลต่อหมานครเช่นกัน

 เพลงประกอบ 
หนังใช้เพลง ...ก่อน ของ ปฐมพร ปฐมพร ในเวอร์ชันของ Moderndog เป็นเพลงประกอบหลักของภาพยนตร์ หนังใช้เพลงในฉากเปิดตัวของหนัง ซึ่งทุกคนในเมืองกรุงเทพฯ ร้องเพลงออกมาพร้อม ๆ กันยกเว้นป๊อด รวมไปถึงเครดิตปิดท้ายซึ่งเป็นภาพวงคนตาบอดร้องเพลง

 การตอบรับ 
หมานคร ทำเงินได้เพียง 6 ล้านบาท จากทุนสร้าง 60 ล้านบาท เพราะไม่ได้รับการต้อนรับจากผู้ชมมากนัก อย่างไรก็ตาม หนังประสบความสำเร็จพอสมควรในระดับนานาชาติ มีหลายประเทศซึ่งซื้อภาพยนตร์ไปจัดจำหน่าย เช่น สิงคโปร์ ฝรั่งเศส เป็นต้น นอกจากนั้นยังได้รับเชิญให้เข้าฉายในเทศกาลภาพยนตร์หลายเทศกาล และทำให้วิศิษฏ์เป็นที่รู้จักในระดับนานาชาติมากขึ้น

วิศิษฏ์ ศาสนเที่ยง ให้คำจำกัดความภาพยนตร์ของตนเองว่า "หนังรักรื่นรมย์ อารมณ์ดี ประหลาดโลก"

 รางวัลและเกียรติคุณ 
 รางวัลสมาพันธ์ภาพยนตร์ไทยสาขาเทคนิคพิเศษทางภาพยอดเยี่ยม ปี พ.ศ. 2547
 รางวัลเหรียญเงิน สำหรับภาพยนตร์ซึ่งเป็นที่กล่าวขานมากที่สุด และเหรียญทองแดงสำหรับสาขาภาพยนตร์เอเชียยอดเยี่ยม ประจำปี พ.ศ. 2549 จากเทศกาลภาพยนตร์แฟนตาเซีย
 จัดฉายกลางแจ้งที่ Piazza Grande ในเทศกาลภาพยนตร์นานาชาติโลคาร์โน (สวิตเซอร์แลนด์) ครั้งที่ 58 ประจำปี พ.ศ. 2548
 รางวัลนักวิจารณ์ จากเทศกาลภาพยนตร์เอเชียโดวิลล์ ประจำปี พ.ศ. 2548

 อ้างอิง 

 แหล่งข้อมูลอื่น 




หมวดหมู่:ภาพยนตร์ไทยที่ออกฉายในปี พ.ศ. 2547
หมวดหมู่:ภาพยนตร์ที่กำกับโดย วิศิษฏ์ ศาสนเที่ยง
หมวดหมู่:ภาพยนตร์เพลงไทย
หมวดหมู่:ภาพยนตร์รักตลกไทย
หมวดหมู่:ภาพยนตร์ที่สร้างจากนวนิยายไทย
หมวดหมู่:ภาพยนตร์ที่มีฉากในกรุงเทพมหานคร
หมวดหมู่:มรดกภาพยนตร์ของชาติ